Na podlagi določb Statuta Konjeniškega kluba Stol je upravni odbor sprejel naslednji

**Pravilnik o delu disciplinske komisije Konjeniškega kluba Stol**

**Splošni del:**

**I. SPLOŠNE DOLOČBE**

1. člen  
a) Pravilnik določa disciplinske organe, disciplinske ukrepe in disciplinski postopek.  
b) S pravilnikom se ureja delo disciplinske komisije na osnovi Statuta Konjeniškega kluba Stol.

2. člen  
DEFINICIJA DISCIPLINSKEGA PREKRŠKA IN SPORA:  
Disciplinski prekršek pomeni kršenje določb Statuta Konjeniškega kluba Stol, Statuta Konjeniške zveze Slovenije in Pravilnika o organizaciji SKA, Pravilnik o disciplinski odgovornosti tekmovalcev, lastnikov konj, strokovnih delavcev, funkcionarjev in članov KONJENIŠKE ZVEZE SLOVENIJE ter GDPR. Sem spada tudi nevestno in lahkomiselno spremljanje in izvrševanje sprejetih zadolžitev in funkcij v klubu, neizvrševanje sprejetih zadolžitev in sklepov organov kluba ter dejanja, ki kakorkoli škodijo ugledu kluba. Kršitve so lažje in hujše.

Lažje kršitve: - malomarno opravljanje delovnih obveznosti v organih kluba in delovnih telesih - neplačana članarina.

Hujše kršitve: - neizpolnjevanje delovnih obveznosti, če te neposredno vplivajo na potek delovanja kluba tako, da se delovanje ustavi - nezakonito razpolaganje s sredstvi - dejanja storjena z opravljanjem dela, ki imajo znake kaznivega dejanja - nehumano, grobo, nekulturno ali kako drugo neetično vedenje - zloraba položaja.

**II. DISCIPLINSKI ORGANI**

3. člen  
Disciplinski organi kluba so:  
- disciplinska komisija;

- upravni odbor.

DISCIPLINSKA KOMISIJA

4. člen  
Disciplinska komisija deluje na podlagi Pravilnika o delu disciplinske komisije.  
a) Disciplinsko komisijo izvoli občni zbor za dobo štirih let in jo sestavljajo trije člani. Izmed sebe izvolijo predsednika. Sklepi komisije so veljavni, če zanj glasujeta dva člana.  
b) Disciplinska komisija obravnava in odloča o:  
-kršitvah iz drugega člena Pravilnika o delu disciplinske komisije,  
-sporih med člani kluba in  
-sporih med člani ter upravnim odborom, nadzornim odborom ali delovnimi telesi.

UPRAVNI ODBOR

5. člen  
a) Upravni odbor odloča o:  
- pritožbah zoper sklepe disciplinske komisije,  
- o postopku zoper člana disciplinske komisije.  
Odločitve upravnega odbora so dokončne in jih sprejme z navadno večino prisotnih.  
b) Upravni odbor pritožbo zoper sklep komisije:  
- potrdi,  
- razveljavi ali  
- razveljavi in naloži komisiji ponovno odločanje.

**III. DISCIPLINSKI UKREPI**

6. člen  
Disciplinski ukrepi za člane kluba s strokovno funkcijo so:  
- pisni opomin,  
- prepoved opravljanja strokovne funkcije za določen čas (zamrznitev strokovne funkcije),  
- trajna prepoved opravljanja funkcije,

- odvzem funkcije,

- denarna kazen.

Disciplinski ukrepi za člane kluba so:

- pisni opomin,  
- prepoved uporabe premičnin in nepremičnin kluba (brunarica, jahalne površine, jahalni rekviziti itd.) ali prepoved udeležbe na srečanjih v organizaciji kluba,

- izključitev iz kluba,

- denarna kazen.

NALOGE DISCIPLINSKE KOMISIJE

7. člen  
Disciplinska komisija izbere ukrep po temeljiti presoji vseh znanih dejstev in okoliščin, pri tem upošteva naslednje:  
- preprečevanje nadaljnjih kršitev in sporov,  
- težo kršitve oziroma resnost spora,  
- nevarnost in škodo, ki je bila povzročena in  
- dosedanje obnašanje in morebitne prejšnje kršitve kršitelja.

IZREK IZKLJUČITVE

8. člen  
a) Komisija lahko izreče postopkovno vsak ukrep. Komisija lahko praviloma izreče izključitev, če je član že prejel opomin ali prepoved.  
b) Komisija lahko izreče izključitev v primeru, če gre za najhujše kršitve, ki onemogočajo normalno delo kluba ali imajo negativen odmev v javnosti, brez predhodnih ukrepov.  
c) Po izključitvi lahko član ponovno pristopi v klub šele čez dve leti.

**IV. DISCIPLINSKI POSTOPEK PRI REŠEVANJU PREKRŠKOV - SPROŽITEV POSTOPKA**

9. člen  
Disciplinska komisija začne postopek na pisni predlog:  
- treh članov kluba,  
- upravnega odbora,  
- nadzornega odbora ali  
- drugih delovnih teles.

10. člen  
Upravni odbor odloča o pritožbah zoper sklepe komisije na podlagi pisne pritožbe pobudnika in obtoženega.

**V. POSTOPEK VLOŽITVE IN ODLOČANJA O POBUDI**

11. člen  
a) Pobuda ali predlog se vloži najkasneje v tridesetih dneh od nastanka spornega dogodka, ki predstavlja prekršek.  
b) Pobudnik pisno pojasni za kakšen sporni dogodek gre, kako je nastal, osvetli pomembne okoliščine.  
c) Disciplinska komisija, preden se odloči za sklep, pokliče obtoženega člana, da se izjasni o očitanem dogodku. Disciplinska komisija lahko ugotavlja okoliščine spornega dogodka tudi s člani kluba.  
d) Če disciplinska komisija ugotovi, da ni razlogov za izrek ukrepa ali če ni prepričana o utemeljenosti pobude, postopek ustavi.  
e) Pobudnik in obtoženi sta lahko navzoča pri vseh dejanjih postopka, razen med odločanjem organa.  
f) Organi morajo v roku tridesetih dni po prejemu pobude odločiti o ukrepih.  
g) V primeru, da organ sprejme ukrep, izda pisni sklep v roku deset dni po odločitvi. O svoji odločitvi obvesti pobudnika, obtoženega, upravni odbor, ostale člane v klubu ali pa širšo javnost, če meni, da je to potrebno.  
h) Ukrep začne veljati, ko je o njem obveščen obtoženi. Če toženega ni mogoče osebno obvestiti, se po dvajsetih dneh objavi sklep na spletni strani kluba.

**VI. VLAGANJE PRITOŽB ZOPER SPREJETE SKLEPE**

12. člen  
Pritožba se vloži osebno predsedniku konjeniškega kluba v petnajstih dneh od izdaje pisnega sklepa. Pritožba ne zadrži izvajanje disciplinskega ukrepa. Upravni odbor odloči o pritožbi v roku treh mesecev od prejema pritožbe.

**VII. KONČNA DOLOČBA**

13. člen  
**Ta pravilnik začne veljati naslednji delovni dan po potrditvi na občnem zboru KK Stol, s podpisom predsednika kluba in se javno objavi na spletni strani KK Stol.**

|  |  |  |
| --- | --- | --- |
| **Žirovnica, 28. 6. 2021** |  | **Leopold Zupan**  **PREDSEDNIK KK STOL** |